## José Antonio Rovira: “La cultura ha de ser de tots i per a tots i, per això, el nostre repte serà eliminar la ideologia”

*** El conseller ha manifestat el seu “compromís amb tots els valencians en la defensa de la nostra cultura i els nostres senyals d’identitat”
* Ha afirmat que es treballarà “per a protegir, restaurar i promocionar més el nostre patrimoni cultural”
* El president de la Generalitat, Carlos Mazón, ha presidit l’acte de traspàs de cartera**

El conseller d’Educació, Cultura, Universitats i Ocupació, José Antonio Rovira, ha afirmat este matí que la cultura “ha de ser de tots i per a tots. Per això, igual que em vaig marcar eliminar la ideologia quan vaig començar com a conseller d’Educació, en l’àmbit de la cultura ens traçarem el mateix objectiu: eliminar la ideologia de la cultura”.

Rovira ha fet estes declaracions durant l’acte celebrat al Palau dels Català de Valeriola en el qual ha rebut, de mans de l’exvicepresident primer i conseller de Cultura i Esport, Vicente Barrera, la cartera com a responsable de l’àrea cultural de la Generalitat. L’acte ha estat presidit pel president de la Generalitat, Carlos Mazón, i la resta de membres del Consell.

Com a exemple d’este procés de desideologització, Rovira ha recordat en la seua intervenció que ahir mateix es van aprovar “quatre nous centres d’educació especial, en municipis amb governs de diferent signe polític”. “Això es diu treballar sense ideologia, perquè els xiquets d’educació especial no tenen per què ser responsables dels qui governen en el seu municipi”, ha afegit.

Així mateix, ha afirmat que des del seu departament s’impulsaran “polítiques culturals que preserven i promocionen la nostra cultura, la que ens identifica com a valencians” i ha manifestat el seu “compromís amb tots els valencians en la defensa dels nostres senyals d’identitat”.

Rovira ha fet referència també a l’àrea de Patrimoni Cultural i ha apuntat que es treballarà “per a protegir, restaurar i promocionar més els nostres béns més estimats, els nostres béns valencians”.

“Per a això comptaré amb un excel·lent equip integrat per Pilar Tébar com a secretària autonòmica de Cultura; amb Miquel Nadal com a director general de Cultura i amb Marta Alonso al capdavant de la Direcció General de Patrimoni Cultural, que faran un treball excel·lent”, ha indicat.

Finalment, el nou responsable de Cultura ha agraït al president de la Generalitat, Carlos Mazón, la confiança depositada en ell, i ha assenyalat que espera “correspondre a tots els ciutadans de la Comunitat Valenciana com es mereixen”.

Fecha: 16/07/2024